ORDE do 22 de maio de 2008 pola que se establecen as bases reguladoras dos programas de fomento do emprego en empresas de economía social e de promoción do cooperativismo e se procede á súa convocatoria para o ano 2008.
CONSELLERÍA DE TRABALLO — III. OUTRAS DISPOSICIÓNS — 29/05/2008

A Comunidade Autónoma de Galicia asumiu a competencia exclusiva en materia de cooperativas en virtude da transferencia feita pola Lei orgánica 16/1995, do 27 de decembro, ampliando a recollida no artigo 28.7º do Estatuto de autonomía de Galicia.
En virtude desta competencia, a Lei 5/1998, do 18 de decembro, de cooperativas de Galicia, recoñece de interese social a promoción e o desenvolvemento das sociedades cooperativas, dispoñendo que a Xunta de Galicia, a través da consellería competente en materia de traballo, realizará unha política de fomento do movemento cooperativo e adoptará as medidas necesarias para promover a constitución e o desenvolvemento das cooperativas.
Por outra banda, e tendo en conta o marco establecido no artigo 40 da Constitución española, na Lei 56/2003, do 16 de decembro, de emprego, nos artigos 29 e 30 do Estatuto de autonomía de Galicia, nos obxectivos de crecemento e emprego da Unión Europea, conforme a Estratexia Europea de Emprego, e a Declaración Institucional polo Diálogo Social en Galicia, asinada o 5 de novembro de 2005, entre a Xunta de Galicia e as organizacións sindicais e empresariais, e co obxectivo de que a Comunidade Autónoma de Galicia acade uns maiores niveis de desenvolvemento económico, de calidade no emprego, de benestar social, e de cohesión no territorio, é preciso adoptar políticas que promovan a calidade dun modelo de desenvolvemento económico que favoreza a capacidade de toda a sociedade galega para crear emprego.
Segundo o establecido no artigo 29 do Estatuto de autonomía de Galicia, e de conformidade co Decreto 168/1984, do 15 de novembro, de asunción de funcións e servizos transferidos, correspóndelle á comunidade autónoma a xestión de calquera tipo de axudas, subvencións e préstamos que realizaba o Fondo Nacional de Protección ao Traballo e, segundo a disposición adicional única da Orde TAS/3501/2005, do 7 de novembro, pola que se establecen as bases reguladoras para a concesión de subvencións para o fomento do emprego e mellora da competitividade nas cooperativas e sociedades laborais, a xestión das axudas dos programas para a creación e o mantemento do emprego recollidas nela.
De acordo co disposto no Decreto 536/2005, do 6 de outubro, polo que se establece a estrutura orgánica da Consellería de Traballo, correspóndelle a esta o exercicio das anteditas competencias e funcións.
Para reforzar a visión integral do apoio á economía social na Comunidade Autónoma de Galicia, esta orde agrupa os programas de promoción, divulgación e difusión do cooperativismo e o programa de fomento do emprego en cooperativas e sociedades laborais que se adecua á orde do Ministerio de Traballo e Asuntos Sociais 3501/2005, do 7 de novembro (BOE nº 270, do 11 de novembro).
As distintas axudas e subvencións establecidas nesta orde intégranse dentro das accións que a Consellería de Traballo pretende levar a cabo para conseguir un axeitado desenvolvemento en materia de economía social, tanto no que respecta ao fomento do emprego e mellora da competitividade como á promoción das cooperativas, de xeito que redunde en beneficio e mellora do eido económico e sociolaboral da Comunidade Autónoma de Galicia.
O programa de fomento do emprego en cooperativas e sociedades laborais establece un conxunto de axudas orientadas a facilitar a incorporación das persoas desempregadas, como socios e socias traballadores/as ou de traballo nas cooperativas ou sociedades laborais galegas, ao considerar as distintas fórmulas de autoemprego colectivo como medidas eficaces para a xeración de emprego, mobilización de recursos, corrección de desequilibrios comarcais e fixación de man de obra produtiva, establecendo vínculos de interese mutuo entre a poboación e o seu propio territorio. Así mesmo, preténdese mediante incentivos para o financiamento dos investimentos en inmobilizado material e inmaterial aumentar a competitividade destas empresas co obxecto último de manter o seu emprego.
Os programas de promoción do cooperativismo establecen axudas para o impulso de proxectos empresariais cooperativos, incluso na fase previa á súa constitución formal, fomentan especificamente o acceso á condición de socios e socias traballadores/as para incentivar a plena integración na empresa cooperativa e establecen axudas para a realización de actividades de promoción do cooperativismo.
Cómpre salientar como novidades significativas a introdución dun programa específico de apoio ás cooperativas que prestan servizos sociais e de integración social, así como a potenciación dos procesos de asesoramento e acompañamento das novas iniciativas de proxectos empresariais cooperativos, e do seu acceso aos fondos de garantía.
Neste marco de actuación, as bases reguladoras axústanse ao disposto na Lei 9/2007, do 13 de xuño, de subvencións de Galicia, es especial no relativo aos principios de transparencia, eficacia e eficiencia na xestión, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, en canto non se opoña ao establecido na Lei 9/2007, e na Lei 38/2003, do 17 de novembro, xeral de subvencións.
Por todo o exposto, oídos o Consello Galego de Cooperativas e o Consello Galego de Relacións Laborais, e de conformidade coas atribucións que teño conferidas polo artigo 34 da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Capítulo I
Finalidade, ámbito e réxime das axudas
Artigo 1º.- Obxecto, finalidade e principios de xestión.
1. Esta orde ten por obxecto fixar as bases reguladoras e a convocatoria das axudas e subvencións establecidas pola Consellería de Traballo, coa finalidade de promover a incorporación de persoas desempregadas ás entidades de economía social, apoiar o desenvolvemento de proxectos de creación e modernización deste tipo de empresas, mediante unha mellora da súa competitividade, así como a promoción do cooperativismo a través dos seguintes programas:
-Programa I: fomento do emprego en cooperativas e sociedades laborais.
-Programa II: mellora da competitividade en cooperativas e sociedades laborais.
-Programa III: impulso de proxectos empresariais cooperativos.
-Programa IV: fomento do acceso á condición de socio/a traballador/a.
-Programa V: actividades de promoción do cooperativismo e adaptación ás tecnoloxías da información e as comunicacións.
-Programa VI: apoio ás cooperativas que prestan servizos sociais e de integración social.
2. As bases reguladoras de cada un dos programas incorpórase como anexo desta orde, que forma parte integrante dela.
3. A xestión destes programas realizarase de acordo cos seguintes principios:
-Publicidade, concorrencia, obxectividade, transparencia, igualdade e non-discriminación.
-Eficacia no cumprimento dos obxectivos fixados.
-Eficiencia na asignación e na utilización dos recursos públicos.
Artigo 2º.-Persoas e entidades beneficiarias.
1. Poderanse acoller ás subvencións recollidas nesta orde:
a) As cooperativas e sociedades laborais tanto para as actuacións previstas no programa I de Fomento do emprego en cooperativas e sociedades laborais como para as axudas previstas no programa II relativas á contratación de directores/as xerentes.
b) As cooperativas con socios/as traballadores/as ou de traballo e as sociedades laborais para as actuacións previstas no programa II relativas á realización de investimentos.
c) As cooperativas de nova creación ou as que acometan novos proxectos nos termos e para as actuacións previstas no programa III de impulso de proxectos empresariais cooperativos, así como as persoas e entidades que presten os servizos de asesoramento e acompañamento nos termos previstos no punto 3 da base terceira.
d) As persoas desempregadas e asalariados/as das cooperativas, nos termos e para as axudas previstas no programa IV de fomento do acceso á condición de socio/a traballador/a.
e) As cooperativas para as actuacións previstas no programa V de actividades de promoción do cooperativismo e adaptación ás tecnoloxías da información e as comunicacións.
f) As cooperativas que presten servizos de natureza social nos termos previstos no programa VI de apoio ás cooperativas prestadoras de servizos sociais e de integración social.
2. Con carácter xeral, os beneficiarios e as beneficiarias deberán reunir os seguintes requisitos:
a) As entidades deberán estar legalmente constituídas e/ou inscritas no Rexistro de Cooperativas de Galicia ou no Rexistro Administrativo de Sociedades Laborais, ambos dependentes da Xunta de Galicia, e/ou no Rexistro Mercantil, se é o caso.
b) Estar ao día das súas obrigas tributarias e de Seguridade Social.
c) Non ter sido sancionadas mediante resolución firme coa perda da posibilidade de obter subvencións.
3. Esta orde non será de aplicación ás solicitudes formuladas polas empresas e para as actividades que se indican a seguir:
a) Empresas que operan nos sectores da pesca e a acuicultura, segundo se recolle no Regulamento (CE) nº 104 do Consello (DO L 17, do 21 de xaneiro de 2000).
b) Empresas que operan na produción primaria dos produtos agrícolas que figuran na lista do anexo I do Tratado.
c) Actividades relacionadas coa exportación a países terceiros ou Estados membros, é dicir, a axuda vinculada directamente ás cantidades exportadas, á creación ou funcionamento dunha rede de distribución ou a outros gastos de explotación vinculados á actividade de exportación.
d) Empresas activas no sector do carbón, segundo se define no Regulamento (CE) nº 1407/2002.
e) Adquisición de vehículos de transporte de mercadorías por estrada, por empresas que realicen por conta allea operacións de transporte de mercadorías por estrada.
f) Empresas en crise.
Artigo 3º.-Financiamento e normativa reguladora.
1. A concesión das axudas previstas nos programas desta orde estarán suxeitas á existencia de crédito orzamentario e realizarase con cargo ás aplicacións 16.04.324A.471.0, código do proxecto 200800567, cunha contía inicial de 1.292.871 euros; 16.04.324A.472.0, código proxecto 200800565, cunha contía inicial de 533.025 euros; 16.04.324A.473.0, código proxecto 200800546, cunha contía inicial de 210.000 euros; 16.04.324A.770.0, código proxecto 200800580, cunha contía inicial de 1.128.786 euros, da Dirección Xeral de Relacións Laborais.
Estes créditos poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Asuntos Laborais ou as disposicións aplicables ás axudas cofinanciadas polos Fondos Europeos.
2. As solicitudes, a súa tramitación e concesión axustaranse ao disposto na Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das admnistracións públicas e do procedemento administrativo común; na Lei 9/2007, do 13 de xuño, de subvencións de Galicia; no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, en canto non se opoña ao establecido na Lei 9/2007; na Lei de orzamentos xerais da Comunidade Autónoma de Galicia e na Lei 38/2003, do 17 de novembro, xeral de subvencións.
Capítulo II
Normas comúns, solicitudes, documentación e procedemento
Artigo 4º.-Competencia.
1. A competencia para coñecer e resolver as solicitudes de axudas e subvencións previstas nos programas I, II, IV e VI corresponderalles por delegación do conselleiro de Traballo, aos respectivos delegados/as provinciais da consellería, en función do domicilio social da cooperativa ou sociedade laboral.
2. A competencia para coñecer e resolver as solicitudes de axudas e subvencións previstas nos programas III e V corresponderalle ao conselleiro de Traballo.
Artigo 5º.-Solicitudes, prazo e documentación.
1. As solicitudes de axudas e subvencións recollidas nos distintos programas desta orde deberán formalizarse por separado para cada un deles, dirixiranse ao órgano competente para resolver e presentaranse por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
2. A presentación da solicitude de subvención pola entidade comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, segundo o establecido na Lei de orzamentos xerais da Comunidade Autónoma de Galicia para o ano 2008.
Non obstante, o solicitante poderá denegar expresamente o consentimento, debendo presentar entón a certificación nos termos previstos regulamentariamente.
3. O prazo xeral para a presentación de solicitudes de axudas dos programas I, II, III, IV e VI finalizará o 15 setembro de 2008, e respectaranse en todo caso os prazos específicos previstos para cada tipo de axuda.
O prazo de presentación de solicitudes da axuda pola incorporación de socios e socias traballadores/as ou de traballo será de tres meses contados desde a data de alta na Seguridade Social. No suposto dos/as traballadores/as con vinculación á empresa por un contrato temporal, o prazo de tres meses computarase desde a data de incorporación como socio/a traballador/a ou de traballo, comunicada á Seguridade Social. Non obstante, deberá ser respectado o prazo xeral establecido anteriormente aínda que nesta data non tivesen transcorrido tres meses desde a data de alta na Seguridade Social.
4. O prazo de presentación de solicitudes para o programa V rematará aos corenta (40) días hábiles, contados a partir do día seguinte ao da publicación desta orde no Diario Oficial de Galicia.
5. As actuacións subvencionables realizadas entre o 16 de setembro do ano 2007 e a data de publicación desta orde poderán acollerse ás axudas previstas nesta, aínda que tivese transcorrido o prazo establecido desde a incorporación, a contratación, ou se tivese iniciado a execución do proxecto de investimento. O prazo para a presentación destas solicitudes rematará aos corenta (40) días hábiles, contados a partir do día seguinte ao da publicación desta orde no Diario Oficial de Galicia.
6. As solicitudes presentaranse no modelo que figura como anexo II desta orde, e deberán ir xunto coa documentación xeral e específica sinalada no axexo III.
As entidades que soliciten máis dun programa dos previstos nesta orde, unicamente deberán xuntar un exemplar da documentación xenérica coa primeira das solicitudes presentadas, facendo constar tal circunstancia nas posteriores. En todo caso, todas as solicitudes se deberán presentar xunto coa documentación específica para o programa respectivo.
Artigo 6º.-Instrución.
1. As unidades administrativas receptoras remitirán as solicitudes recibidas ao órgano competente para resolver, para que a unidade administrativa encargada da tramitación do expediente comprobe se a solicitude ou documentación presentada reúne os requisitos exixidos nesta orde e, no suposto de que se observe algún defecto ou sexa incompleta a documentación, de conformidade co disposto no artigo 71 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, requirirase o/a interesado/a para que nun prazo de dez (10) días emende a falta ou presente os documentos preceptivos, coa advertencia de que, se así non o fixer, se considerará desistido/a da súa petición, logo da resolución, que deberá ser ditada nos termos previstos no artigo 42 da antedita lei.
Esta fase completarase incorporando ao expediente a información rexistral da entidade solicitante segundo a documentación que consta na Dirección Xeral de Relacións Laborais, así como as certificacións indicadas no número 2 do artigo 5º.
2. O órgano instrutor dos expedientes será o Servizo de Relacións Laborais da delegación provincial da Consellería de Traballo competente por razón do territorio, para os programas I, II, IV e VI.
O órgano instrutor dos expedientes relativos aos programas III e V será o Servizo de Cooperativas e Economía Social da Dirección Xeral de Relacións Laborais.
Artigo 7º.-Resolución e recursos.
1. A concesión das axudas previstas nos programas I, II e V realizarase en réxime de concorrencia competitiva, polo que, unha vez instruídos os expedientes, pasarán para o seu exame á comisión de avaliación que aplicará os criterios de valoración sinalados nas bases reguladoras e será informado o órgano instrutor. Este órgano elevaralle proposta ao delegado/a provincial da consellería ou ao conselleiro de Traballo, segundo o caso, que resolverán poñendo fin á vía administrativa.
2. A avaliación das solicitudes relativas aos programas I e II terá lugar en dúas fases:
a) Para os recibidos ata o día 1 de xullo, a partir da segunda quincena do dito mes.
b) Para os recibidos ata o 15 de setembro, a partir do mes de outubro.
3. Aquelas solicitudes sobre as cales non se formulase proposta de resolución na primeira fase de concesión, non se considerarán expresamente desestimadas e poderán ser obxecto de ulterior avaliación na seguinte fase.
4. As solicitudes relativas ao programa V serán obxecto dunha única avaliación específica, unha vez rematada a instrución dos correspondentes expedientes.
5. A comisión de avaliación das solicitudes presentadas aos programas I, II e V estará formada polos seguintes membros: a directora xeral de Relacións Laborais, que actuará como presidenta; a subdirectora xeral de Cooperativas e Economía Social; os xefes e as xefas do Servizo de Relacións Laborais das delegacións provinciais da consellería e un funcionario ou funcionaria designado/a pola directora xeral, que actuará como secretario/a.
Esta comisión poderá adoptar validamente os seus acordos, sempre que asistan a ela a presidenta, ou persoa na cal delegue, un/unha vogal e o/a secretario/a. Se por calquera causa, no momento en que a comisión de valoración teña que examinar as solicitudes, algunha das persoas que a compoñen non puidese asistir, será substituída polo funcionario ou funcionaria que para o efecto designe a directora xeral de Relacións Laborais.
6. Os programas III, IV e VI tramitaranse polo procedemento de concorrencia non competitiva. En consecuencia, e logo da fiscalización polas respectivas intervencións das propostas emitidas polos correspondentes servizos, o órgano competente ditará a resolución debidamente motivada que se lle deberá notificar ao/a interesado/a.
7. O prazo para resolver e notificar será de seis meses. En todo caso, para as solicitudes dos programas I, II e V o antedito prazo non comezará a computarse ata que transcorra o prazo previsto para a presentación de solicitudes. Transcorrido o dito prazo sen que se ditase resolución expresa, entenderase desestimada a solicitude de acordo co establecido no artigo 23.5º da Lei 9/2007, de subvencións de Galicia; no artigo 1 e no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
8. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo, no prazo de dous meses, ante o órgano competente da xurisdición contencioso-administrativa, e poderá formularse con carácter potestativo recurso de reposición no prazo dun mes, ante o mesmo órgano que ditou a resolución impugnada. Todo o anterior de conformidade co disposto na Lei 30/1992, do 26 de novembro, de réxime xurídico das administracións públicas e do procedemento administrativo común, e na Lei 29/1998, do 13 de xullo, reguladora da xurisdición contencioso-administrativa.
9. De acordo co establecido nos puntos 3º e 4º do artigo 13 da Lei 4/2006, do 30 de xuño, de transparencia e de boas prácticas na Administración pública galega, e no Decreto 132/2006, do 27 de xullo, a Consellería de Traballo publicará no Diario Oficial de Galicia e na súa páxina web oficial as subvencións concedidas ao abeiro desta orde, con expresión do beneficiario/a, a contía e a súa finalidade.
10. De conformidade coas prescricións da Lei orgánica 15/1999, do 13 de decembro, de protección de datos de carácter persoal a Consellería de Traballo incluirá e fará públicos, no rexistro regulado no Decreto 132/2006, do 27 de xullo, os datos relevantes referidos ás subvencións recibidas ao abeiro desta orde, así como as sancións impostas (os dereitos de acceso, rectificación, cancelación e oposición de datos de carácter persoal, exerceranse ante o CIXTEC como órgano responsable dos ficheiros, rúa Domingo Fontán 9, 15702 Santiago de Compostela).
Os/as interesados/as teñen dereito a que non se fagan públicos os seus datos cando concorra algunha das causas previstas na letra d) do punto 2 do artigo 15 da Lei 9/2007.
Artigo 8º.-Forma de pagamento e xustificación.
1. Unha vez notificada a resolución definitiva, os interesados dispoñerán dun prazo de dez días para a súa aceptación; transcorrido este sen que se producise manifestación expresa, entenderase tacitamente aceptada, segundo o artigo 21.5º da Lei 9/2007, de subvencións de Galicia.
2. O pagamento efectuarase de forma nominativa e pagamento único, pola súa totalidade, a favor dos/as beneficiarios/as e logo da acreditación dos gastos e pagamentos realizados ata o tope máximo da contía inicialmente concedida como subvención.
En todo caso, a forma de xustificación deberá aterse ao previsto no artigo 28 da Lei 9/2007, do 13 de xuño, de subvencións de Galicia.
3. De non achegarse con anterioridade, o pagamento das axudas quedará condicionado á presentación, antes do 30 de novembro de 2008, da documentación xeral e da específica que corresponda, relacionada nos puntos seguintes:
3.1. Documentación xeral:
a) Documentación xustificativa para acreditar o cumprimento da finalidade para a que se concedeu a subvención segundo o tipo de axuda, no prazo, nos termos e na forma que estableza a resolución de concesión.
b) No momento da xustificación total da actividade subvencionada, deberá presentarse declaración complementaria do conxunto das axudas solicitadas para a mesma actividade, tanto as aprobadas e/ou concedidas como as pendentes de resolución, das distintas administracións públicas competentes ou outros entes públicos ou, de ser o caso, que non solicitou nin percibiu outras axudas ou subvencións.
3.2. Documentación específica para cada programa:
a) No caso das axudas para a elaboración do plan empresarial, proxectos técnicos e estudos en xeral, deberá presentarse unha copia deles, previamente ao seu pagamento.
b) Cando se trate da subvención financeira, xuntarase copia do contrato do préstamo, facturas do total do investimento en inmobilizado material e inmaterial realizado e xustificantes dos pagamentos realizados, alta na Seguridade Social dos socios ou socias traballadores polos que se solicita subvención e alta no imposto de actividades económicas ou, se é o caso, alta no censo de obrigados tributarios no Ministerio de Economía e Facenda, de non telo presentado con anterioridade. Con posterioridade, a persoa ou entidade beneficiaria, no prazo de trinta días desde a data de pagamento da subvención, deberá presentar certificación da entidade financeira acreditativa da amortización do principal do préstamo na contía subvencionada.
c) No caso de subvención directa, facturas do total do investimento en inmobilizado material e inmaterial realizado, xustificantes dos pagamentos realizados, alta na Seguridade Social dos socios ou socias traballadores/as por quen se solicita subvención e alta no imposto de actividades económicas ou, se é o caso, alta no censo de obrigados tributarios no Ministerio de Economía e Facenda, de non telo presentado con anterioridade.
d) Cando se trate da axuda pola contratación de directores/as ou xerentes, xuntarase copia do contrato e alta na Seguridade Social.
e) No caso de asesoramento e acompañamento de proxectos, deberá achegarse certificación dos servizos realizados expedida polos que o prestaron e conformada polos promotores, xunto cos documentos normalizados acreditativos da realización das distintas fases e copias dos documentos elaborados, de acordo co previsto na base terceira (programa III). Se o beneficiario é a cooperativa promotora do proxecto, deberá acreditar o pagamento dos servizos.
f) Cando se trate da axuda excepcional de inicio da actividade, facturas xustificativas da realización do total destes gastos e xustificantes dos pagamentos realizados.
g) Nas axudas da base cuarta (programa IV) e co obxecto de acreditar a adquisición da condición de socio/a e o recoñecemento do desembolso das achegas e cotas de ingreso, se é o caso, deberá presentarse certificado da cooperativa relativo ás anotacións realizadas no libro de achegas ao capital social así como no libro de socios e socias.
h) Cando se trate das incorporacións ou contratacións de profesionais, previstas na base sexta (programa VI), achegarase certificado da inscrición no libro de socios/as ou copia do contrato de traballo, así como xustificante da alta na Seguridade Social.
4. Non obstante o sinalado no punto anterior, a documentación exixida para a fase de pagamento, xeral ou específica, poderá presentarse xunto coa solicitude á opción do/a interesado/a; neste suposto poderán tramitarse conxuntamente a concesión e o pagamento da axuda.
5. Cando concorran varias axudas ou subvencións só será necesario presentar unha vez a documentación coincidente, tanto na fase de solicitude como na de xustificación.
6. Non se poderá realizar en ningún caso o pagamento da subvención mentres o/a beneficiario/a non figure ao día do cumprimento das súas obrigas tributarias -estatais e autonómicas- e da Seguridade Social, sexa debedor/a en virtude de resolución declarativa da procedencia de reintegro ou teña algunha débeda pendente, por calquera concepto, coa Administración da comunidade autónoma.
Artigo 9º.-Prohibicións, incompatibilidades e concorrencia.
1. A persoa ou entidade solicitante non se poderá atopar incursa nas prohibicións para obter a condición de beneficiario/a sinaladas no artigo 13 da Lei 38/2003, do 17 de novembro, xeral de subvencións, e no artigo 10 da Lei 9/2007, de subvencións de Galicia, circunstancia que se xustificará mediante a declaración contida no anexo II desta orde.
2. En ningún caso o importe das subvencións ou axudas concedidas ao abeiro desta orde poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total da actividade que vaia desenvolver a persoa ou entidade beneficiaria, no que se incluirán todos os custos directamente derivados dela, tales como custo total do activo e os custos de persoal calculados sobre o período que deban manterse os postos de traballo creados, de ser o caso.
3. As axudas e subvencións establecidas nesta orde serán incompatibles, agás a axuda por fomento de acceso á condición de socio/a traballador/a, coas axudas establecidas nos programas de apoio a iniciativas de emprego, de iniciativas de emprego de base tecnolóxica, de promoción do emprego autónomo, de centros especiais de emprego e de promoción do emprego autónomo das persoas afectadas por diversidade funcional, convocadas pola Consellería de Traballo.
4. Ademais, as axudas pola incorporación de socios e socias traballadores/as ou de traballo serán incompatibles con outras axudas ou subvencións que se poidan conceder, pola mesma causa e concepto, ao abeiro doutros programas de fomento do emprego, agás as bonificacións de cotas á Seguridade Social que se establezan na normativa estatal.
5. Así mesmo, a axuda para contratación de directores/as ou xerentes poderá ser compatible coas bonificacións de cotas á Seguridade Social que se establezan na normativa estatal.
6. As subvencións para o financiamento de proxectos de investimento serán incompatibles con calquera outro tipo de axuda para igual finalidade.
7. As axudas previstas no programa III: impulso de proxectos empresariais cooperativos, serán compatibles co resto das previstas nesta orde.
8. Non se poderán imputar os mesmos gastos aos distintos tipos de axuda previstos nesta orde.
9. O importe máximo das axudas para cada finalidade deberá respectar os límites que se establecen nas bases reguladoras dos distintos programas.
Artigo 10º.-Obrigas dos/as beneficiarios/as.
Son obrigas dos/as beneficiarios e beneficiarias das axudas e subvencións as sinaladas no artigo 11 da Lei 9/2007, de subvencións de Galicia, en especial as seguintes:
a) Estar ao día nas súas obrigas tributarias estatais e autonómicas e da Seguridade Social, así como de non ter pendente de pagamento ningunha outra débeda, por ningún concepto coa Administración pública da comunidade autónoma, con anterioridade a ditarse a proposta de resolución de concesión e realizar a proposta de pagamento da subvención. As entidades beneficiarias das axudas previstas nesta orde estarán exentas de achegar os xustificantes do cumprimento destas obrigas, segundo o establecido na Lei de orzamentos da Comunidade Autónoma de Galicia para o ano 2008.
b) Realizar a actividade que fundamente a concesión da axuda ou subvención durante un tempo mínimo de tres anos, ou cinco no caso das axudas aos investimentos do programa II desta orde, salvo cesamento por causas alleas á súa vontade, o que deberá acreditar fidedignamente.
c) As cooperativas e sociedades laborais beneficiarias destas axudas están obrigadas a manter a persoa pola que se concede a subvención como socio ou socia traballador/a ou de traballo polo menos durante tres anos. No suposto de baixa na sociedade no dito período, teñen a obriga de substituílo/a por outra persoa e polo período que reste ata completar os tres anos, ou a reintegrar as cantidades percibidas, cos seus xuros de demora, estando obrigadas a lle comunicar a baixa ao órgano concedente no prazo dun mes, contado desde aquel en que esta se producise. Cando a axuda se concedese pola incorporación dunha persoa pertencente a un colectivo determinado, a substitución deberá ser realizada por outra persoa pertencente a algún dos colectivos polos que se poida conceder unha subvención por importe igual ou superior ao da persoa que causase baixa. Esta substitución deberá realizarse no prazo máximo de seis meses desde a data da baixa, feito que deberá ser comunicado pola empresa
beneficiaria ao órgano competente que concedese a subvención, no mes seguinte á substitución. Esta nova incorporación en ningún caso dará lugar a unha nova axuda.
d) Manter, polo menos, durante un período de cinco anos unha forma xurídica de entre as elixibles para resultar beneficiaria da subvención concedida.
e) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polos/as beneficiarios/as e, de ser o caso, a obtención concorrente de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza, e en todo caso con anterioridade á xustificación da aplicación dada aos fondos percibidos.
f) Adoptar as medidas axeitadas de difusión para dar publicidade ao financiamento público das actuacións subvencionadas pola Consellería de Traballo, así como, de ser o caso, cofinanciadas polo Fondo Social Europeo, nos termos establecidos no Regulamento (CE) 1159/2000, da Comisión, do 30 de maio de 2000, sobre actividades de información e publicidade.
g) Conservar os documentos xustificativos da aplicación dos fondos recibidos, incluídos os documentos electrónicos, mentres poidan ser obxecto das actuacións de comprobación e control.
h) O sometemento ás actuacións de control, comprobación e inspección que efectuará a Consellería de Traballo, ás de control financeiro que correspondan, se é o caso, á Intervención Xeral da Comunidade Autónoma, ás previstas na lexislación do Tribunal de Contas e o Consello de Contas, ou a outros órganos da Administración do Estado ou da Unión Europea, e achegar canta información lles sexa requirida no exercicio das actuacións anteriores.
Artigo 11º.-Modificación da resolución de concesión.
Toda alteración das condicións tidas en conta para a concesión das axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
Artigo 12º.-Revogación e reintegro.
Procederá a revogación das subvencións, así como o reintegro total ou parcial das cantidades percibidas e a exixencia do xuro de demora, nos casos e nos termos previstos nos artigos 32 e 33 da citada Lei 9/2007 e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia en canto non se opoña ao establecido na Lei 9/2007.
A obriga do reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 13º.-Seguimento e control.
Sen prexuízo das facultades que teñan atribuídas outros órganos da Administración, a Consellería de Traballo levará a cabo funcións de control, avaliación e seguimento dos programas.
Para realizar as ditas funcións poderanse utilizar cantos medios estean á súa disposición para comprobar, en todo momento, a aplicación das subvencións concedidas para os fins programados e o cumprimento dos requisitos exixidos nesta orde e demais normas vixentes que resulten de aplicación. Para estes efectos os/as beneficiarios/as deberán cumprir as obrigas de comprobación que se establezan nesta orde e na resolución de concesión.
Artigo 14º.-Axudas baixo condicións de minimis.
Os incentivos establecidos nesta orde quedan sometidos ao réxime de axudas de minimis, polo que non poderán exceder dos límites cuantitativos establecidos no Regulamento (CE) nº 1998/2006 da Comisión, do 15 de decembro de 2006, relativo á aplicación dos artigos 87 e 88 do Tratado CE ás axudas de minimis (DOUE L 379, do 28 de decembro de 2006). Nos termos desta normativa, a axuda total de minimis concedida a unha empresa determinada non será superior a 200.000 euros durante calquera período de tres exercicios fiscais, ou a 100.000 euros cando se trate dunha empresa que opere no sector do transporte por estrada.
Disposicións adicionais
Primeira.-A Consellería de Traballo poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nos diferentes programas desta orde, agás aquelas que, de acordo co artigo 35.f) da Lei 30/1992, do 26 de novembro, de réxime xurídico das administracións públicas e do procedemento administrativo común, xa se atopen en poder da Administración actuante.
Segunda.-Apróbase a delegación de atribucións do conselleiro de Traballo nos/as delegados/as provinciais, no ámbito das súas respectivas provincias, nos programas I, II, IV e VI, para resolver a concesión ou denegación das axudas e subvencións previstas nesta orde, así como para autorizar, dispoñer, recoñecer a obriga e propoñer os correspondentes pagamentos.
Terceira.-Se, unha vez adxudicadas as axudas e subvencións, resultase remanente de crédito, esta consellería reserva para si a facultade de efectuar convocatorias complementarias ou reabrir o prazo de presentación de solicitudes.
Disposicións derradeiras
Primeira.-Facúltase a directora xeral de Relacións Laborais para ditar, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de maio de 2008.
Ricardo J. Varela Sánchez
Conselleiro de Traballo
ANEXO I
Bases reguladoras dos programas de promoción e divulgación do cooperativismo e de fomento do emprego en empresas de economía social
Base primeira.-Programa I: fomento do emprego en cooperativas e sociedades laborais.
1. Finalidade.
Este programa está dirixido a fomentar a incorporación do persoal desempregado e traballadores/as con carácter temporal, como socios e socias traballadores/as ou de traballo de cooperativas ou sociedades laborais, con carácter indefinido.
2. Beneficiarios/as.
2.1. Poderán acollerse ás axudas previstas neste programa as cooperativas e sociedades laborais que incorporen como socios e socias traballadores/as ou de traballo as persoas que no momento da incorporación sexan desempregadas, inscritas como demandantes de emprego no Servizo Público de Emprego, pertencentes a algún dos seguintes colectivos:
a) Mocidade menor de 25 anos.
b) Persoas maiores de 25 anos e menores de 30 que finalizaren a súa educación a tempo completo nos dous anos anteriores á súa incorporación e que non tiveron antes un primeiro emprego fixo remunerado.
c) Persoas desempregadas maiores de 45 anos.
d) Traballadores e traballadoras aos cales se lles recoñeceu o aboamento da prestación por desemprego na súa modalidade de pagamento único.
e) Mulleres desempregadas que se incorporen como socias traballadoras tras unha ausencia do mercado de traballo non inferior a 24 meses.
f) Mulleres desempregadas que se incorporen como socias traballadoras nos 24 meses seguintes á data do parto, adopción ou acollemento.
g) Mulleres desempregadas cando se incorporen para prestar servizos en profesións ou ocupacións con menor índice de emprego feminino, de acordo co disposto na orde do Ministerio de Traballo e Asuntos Sociais do 16 de setembro de 1998 (BOE do 29 de setembro).
h) Persoas titulares de familias monoparentais e con responsabilidades familiares. Terá esta consideración aquela persoa solteira, viúva, separada ou divorciada que teña ao seu coidado fillos ou fillas menores de vinte e un (21) anos ou persoas maiores incapacitadas que non obteñan ingresos de calquera natureza superiores ao 75% do salario mínimo interprofesional vixente no momento da solicitude.
i) Mulleres maiores de 25 anos e menores de 45.
j) Persoas desempregadas que realizaron, no ano da presentación da solicitude ou nos dous anos naturais anteriores, cursos de formación profesional ocupacional do Plan FIP directamente relacionados co posto de traballo ao cal se incorporan.
k) Persoas desempregadas que participaron, no ano de presentación da solicitude ou nos dous anos anteriores, como alumnado en escolas obradoiro, casas de oficio ou en obradoiros de emprego directamente relacionadas no seu contido co posto de traballo ao cal se incorporan; ou ben, que traballaron no ano da presentación da solicitude ou no ano natural anterior en obras ou servizos de interese xeral realizados en virtude doutros programas de fomento do emprego.
l) Persoas desempregadas de longa duración que estiveron sen traballo, e inscritas na oficina de emprego, durante polo menos 12 dos anteriores 16 meses, ou durante 6 dos anteriores 8 meses, se son menores de 25 anos.
m) Persoas desempregadas afectadas por diversidade funcional cun grao de minusvalidez non inferior ao 33%.
n) Persoas desempregadas en situación de risco de exclusión social pertencentes a algún dos seguintes colectivos:
-Perceptores/as da renda de integración social de Galicia ou aqueles/as que non poidan acceder a ela, ben por falta do período exixido de residencia ou empadroamento, ou ben por ter esgotado o período máximo de percepción legalmente establecido, ou membros da súa unidade familiar en desemprego.
-Persoas que participen ou participaron en procesos de rehabilitación ou reinserción social de drogodependentes/as coa debida acreditación ou autorización.
-Internos/as de centros penitenciarios cuxa situación penitenciaria lles permita acceder a un emprego, así como liberados/as condicionais ou ex-reclusos e ex-reclusas que non tiveron antes un primeiro emprego fixo remunerado tras un período de privación de liberdade.
-Mulleres procedentes de casas de acollida que presenten problemas adicionais de inserción ou reinserción laboral.
-Mulleres que abandonasen o exercicio da prostitución e se incorporen ao mercado laboral.
-As persoas que teñan acreditada pola Administración competente a condición de vítima de violencia doméstica por parte dalgún membro da unidade familiar de convivencia.
-Menores internos/as incluídos/as no ámbito de aplicación da Lei orgánica 5/2000, do 12 de xaneiro, reguladora da responsabilidade penal dos/as menores, cuxa situación lles permita acceder a un emprego, así como os que estean en situación de liberdade vixiada e os/as ex-reclusos/as.
-A mocidade que estea ou estivo ata a súa maioría de idade baixo a tutela ou garda da Administración autonómica.
-Traballadores e traballadoras inmigrantes que pasen a ser residentes da comunidade, cuxas características condicionen a súa integración social.
-Emigrantes retornados e retornadas con graves necesidades persoais ou familiares. Terán a consideración de retornados/as aqueles/as emigrantes que cumpran coa condición de que non transcorresen máis de dous anos entre a data do retorno e a data da alta no correspondente réxime da Seguridade Social.
-Persoas que formen parte de colectivos ou minorías cuxas características poidan condicionar as súas posibilidades de integración social.
ñ) Traballadores e traballadoras desempregados/as por mor dalgunha das causas previstas nos artigos 50, 51 e 52 b) e c) do Estatuto dos traballadores ou que procedan de empresas inmersas nalgún outro proceso de reestruturación ou reconversión, ou do peche da empresa de procedencia, polas causas previstas no artigo 49.1º g) do Estatuto dos traballadores, agás no caso de que na empresa á cal se incorporen participe o empresario/a ou persoas que participaron no capital social da extinta empresa, directa ou indirectamente, ou os seus familiares ata o segundo grao de consanguinidade ou afinidade.
2.2. Para os efectos desta axuda, o requisito de estar desempregado/a e inscrito como demandante de emprego no Servizo Público de Emprego deberá cumprirse na data de alta do socio ou socia traballador/a no correspondente réxime da Seguridade Social.
2.3. Poderán resultar, así mesmo, beneficiarias as cooperativas e sociedades laborais que incorporen como socios/as traballadores as persoas vinculadas á empresa por un contrato de traballo temporal non superior a 24 meses, cunha vixencia mínima de 6 meses á data da súa incorporación.
2.4. A incorporación deberá supoñer incremento do emprego fixo e do número de socios e socias traballadores/as ou de traballo da entidade beneficiaria da axuda, respecto á media dos últimos doce meses anteriores á incorporación dos novos socios e socias por quen se percibe a axuda. Para os efectos do incremento do emprego non se terán en conta os traballadores e traballadoras temporais.
Non se poderá conceder esta axuda cando se trate da incorporación de socios ou socias traballadores/as ou de traballo que tiveron tal condición na mesma empresa nos dous anos anteriores a súa incorporación como socios/as.
3. Modalidades e contía das axudas.
3.1. Pola incorporación de socios e socias traballadores ou de traballo ás cooperativas ou sociedades laborais, a contía da axuda será:
-De ata 5.500 euros por cada persoa desempregada que se incorpore a xornada completa como socio ou socia traballador/a ou de traballo nunha cooperativa ou sociedade laboral pertencente aos colectivos das letras a, b, c, d, h, j, k, l, ñ do número 2 anterior, así como no suposto da incorporación como socio ou socia traballador/a ou de traballo das persoas vinculadas á empresa por un contrato temporal. Este incentivo incrementarase en 300 euros se a persoa incorporada é un mozo menor de 30 anos. Se a persoa incorporada pertence a calquera destes colectivos e é muller, a contía da subvención será de ata 7.000 euros.
-De ata 7.000 euros, no suposto das letras e), f), g) e i).
-De ata 8.000 euros, no suposto da letra n).
-De ata 10.000 euros, no suposto da letra m).
No suposto de que a xornada de traballo do socio ou socia traballador/a ou de traballo incorporado/a sexa a tempo parcial, a contía da axuda será proporcional ao tempo efectivo de duración da xornada.
4. Criterios de avaliación.
A concesión e contía das axudas, que se realizará en réxime de concorrencia competitiva, estará en función dos seguintes criterios:
a) Emprego xerado.
b) Porcentaxe de mulleres no emprego xerado.
c) Actividades desenvolvidas no marco dos novos viveiros de emprego definidos pola Unión Europea.
d) Incorporación de novas tecnoloxías da información e as comunicacións.
e) Desenvolvemento de proxectos de I+D+i.
f) Incidencia na creación e mantemento do emprego no contorno xeográfico en que se desenvolva a actuación.
g) Contribución á mellora do ambiente.
Estos criterios terán a mesma importancia, con independencia da orde en que figuran recollidos.
Base segunda.-Programa II: mellora da competitividade en cooperativas e sociedades laborais.
1. Finalidade.
Este programa está dirixido a apoiar o desenvolvemento de proxectos de creación e modernización das empresas de economía social, mediante unha mellora da súa competitividade, facilitando así a súa consolidación, mediante subvencións financeiras e subvencións directas para financiamento e adquisición de inmobilizado e mediante axudas para a contratación de director/a ou xerente.
A subvención financeira e a subvención directa teñen por obxecto facilitar o financiamento dos investimentos realizados por cooperativas ou sociedades laborais en inmobilizado material ou inmaterial, que sexan necesarios para a súa posta en funcionamento ou ampliación, así como para a incorporación de novas tecnoloxías da información e as comunicacións.
A contratación de director/a ou xerente oriéntase a mellorar a xestión empresarial de cara a procurar a viabilidade da empresa e a bo fin do proxecto de investimento.
2. Beneficiarios/as.
Poderán acollerse ás subvencións para a realización de investimentos previstos neste programa as cooperativas con socios e socias traballadores/as ou de traballo e as sociedades laborais. No caso das axudas para a contratación de director/a ou xerente, poderán resultar beneficiarias as cooperativas de traballo asociado e as sociedades laborais.
A solicitude deberá formalizarse con anterioridade ao inicio da execución dos proxectos de investimento ou á contratación do persoal de dirección ou xerencia, segundo o caso.
3. A subvención financeira.
Consistirá na redución de xuros de préstamos para financiar investimentos en inmobilizado material e inmaterial, concedidos polas entidades financeiras que teñan subscrito convenio coa Consellería de Traballo.
Esta subvención, pagadoira dunha soa vez, será, como máximo de catro puntos do tipo de xuro fixado pola entidade de crédito que conceda o préstamo, sen que en ningún caso o tipo de xuro que deba satisfacer o beneficiario/a, despois de calculada a subsidiación, poida resultar inferior a un punto. A contía calcularase como se a subvención se devengase cada ano de duración do préstamo, incluído o posible período de carencia.
A contribución do beneficiario/a ao financiamento dos investimentos deberá ser, como mínimo, do 25%; en todo caso, o importe máximo desta subvención será de 3.000 euros por socio ou socia traballador/a ou de traballo, integrante da cooperativa ou sociedade laboral cun posto de traballo que non se tivese en conta con anterioridade para a concesión de axudas para financiar investimentos.
4. A subvención directa para a adquisición de inmobilizado material e inmaterial.
Poderá concederse para a realización de investimentos que contribúan á creación, consolidación ou mellora da competitividade de cooperativas e sociedades laborais, cun importe máximo de ata o 50 por cento do custo de adquisición dos activos, excluídos impostos.
A contribución do beneficiario/a ao financiamento dos investimentos deberá ser, como mínimo, do 25%; en todo caso, o importe máximo desta subvención será de 3.000 euros por cada socio ou socia traballador/a ou de traballo integrante da cooperativa ou sociedade laboral cun posto de traballo que non fose tido en conta con anterioridade para a concesión de axudas para financiar investimentos. No suposto de que a adquisición dos activos se financie parcialmente mediante préstamos para os que se solicitou a subvención de xuros, a determinación da subvención directa realizarase a partir do importe non financiado polos ditos préstamos.
5. Normas comúns á subvención financeira e á subvención directa para adquisición de inmobilizado material e inmaterial.
5.1. Poderán ser obxecto de subvencións os investimentos en terreos, construcións, instalacións técnicas, maquinaria, útiles, mobiliario, elementos de transporte e equipamentos para procesos de información, así como os activos inmateriais vinculados coas novas tecnoloxías da información e as comunicacións. O investimento obxecto de subvención deberá manterse durante un período mínimo de cinco (5) anos, agás bens amortizables cun período inferior; neste caso deberá manterse polo menos polo dito período.
5.2. Os investimentos realizaranse mediante a compra de activos novos. Non obstante, naqueles casos en que os investimentos se realicen mediante a compra de equipamentos de segunda man, deberán cumprirse os requisitos seguintes:
a) Vendedor ou vendedora do equipamento deberá facilitar unha declaración sobre a orixe do dito equipamento, confirmando que durante os últimos sete anos non se comprou con subvencións nacionais ou comunitarias.
b) Acreditar, mediante un certificado expedido por un perito/a independente, que o prezo dos equipamentos non é superior ao valor de mercado nin ao custo dun equipamento novo similar, que reúnan as características técnicas requiridas para a operación e que cumpran as normas aplicables.
5.3. A determinación dos gastos subvencionables axustarase ao disposto nesta orde e no artigo 31 da Lei 38/2003, do 17 de novembro, xeral de subvencións, e o artigo 29 da Lei 9/2007, de subvencións de Galicia
Cando o importe do gasto subvencionable supere a contía de 30.000 euros no suposto do custo por execución de obra, ou de 12.000 euros no suposto de subministración de bens de equipo, o/a beneficiario/a deberá solicitar, como mínimo, tres ofertas de diferentes provedores/as, con carácter previo á contracción do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten, ou salvo que o gasto se tivese realizado con anterioridade á solicitude da subvención.
A elección entre as ofertas presentadas, que deberán achegarse coa solicitude da subvención, realizarase conforme criterios de eficiencia e economía, e deberá xustificarse expresamente nunha memoria a elección cando non recaia na proposta económica máis vantaxosa.
6. Axuda para a contratación de directores/as ou xerentes.
Poderanse subvencionar os gastos ocasionados pola contratación de directores/as ou xerentes que sexan necesarios para a viabilidade da empresa ou a boa fin do proxecto de investimento de que se trate. Dado o seu carácter excepcional, para a súa concesión a sociedade deberá xustificar a súa necesidade e a dificultade da cooperativa de traballo asociado ou sociedade laboral para facer fronte ao custo correspondente cos seus propios recursos.
Esta contratación subvencionarase por un período máximo dun ano ata o 50% do custo total dela, sen que poida superar a contía de 20.000 euros por cooperativa de traballo asociado ou sociedade laboral. Deberase respectar o disposto para a contratación de persoal asalariado pola lexislación vixente de cooperativas e sociedades laborais e asumir a obriga de manter no cadro de persoal da entidade o director/a ou xerente, como mínimo, polo tempo subvencionado.
7. Criterios de avaliación.
A concesión e contía das axudas, que se realizará en réxime de concorrencia competitiva, estarán en función dos seguintes criterios:
a) Emprego xerado.
b) Porcentaxe de mulleres no emprego xerado.
c) Actividades desenvolvidas no marco dos novos viveiros de emprego definidos pola Unión Europea.
d) Incorporación de novas tecnoloxías da información e as comunicacións.
e) Desenvolvemento de proxectos de I+D+i.
f) Incidencia na creación e mantemento do emprego no contorno xeográfico no cal se desenvolva a actuación.
g) Contribución á mellora do ambiente.
Estes criterios terán a mesma importancia, con independencia da orde en que figuran recollidos.
Base terceira.-Programa III: impulso de proxectos empresariais cooperativos.
1. Finalidade.
Este programa ten como finalidade esencial fomentar e promover o cooperativismo no ámbito da comunidade autónoma, concedendo axudas económicas que faciliten a posta en marcha dos proxectos empresariais que se articulen baixo a fórmula cooperativa, tanto para aqueles que sexan de nova creación como para os xerados polas entidades existentes. Poderán ter a consideración de proxectos subvencionables, entre outros, a constitución de novas cooperativas ou o lanzamento de novas áreas funcionais ou territoriais de actividade polas cooperativas en funcionamento.
2. Beneficiarios/as.
As cooperativas de nova creación ou as que acometan novos proxectos empresariais, así como as persoas e entidades que presten os servizos de asesoramento e acompañamento de proxectos nos termos previstos no punto 3 desta base. Unicamente se poderá presentar unha solicitude por cada proxecto empresarial. O período de realización das actividades obxecto de axuda ou subvención é o comprendido entre o 16 de setembro de 2007 e o 15 de setembro de 2008.
3. Asesoramento e acompañamento de proxectos.
3.1. Poderán outorgarse subvencións para o asesoramento e acompañamento de proxectos, que comprenderá desde a realización de actividades previas ao inicio da actividade, tales como a orientación do proxecto e accións formativas e informativas dos promotores, ata a elaboración do plan empresarial da cooperativa, o seu seguimento e asesoramento na execución. As solicitudes poderán ser formuladas ben pola cooperativa promotora ou ben polos que presten o servizo; neste último caso poderá presentarse unha solicitude por cada un dos proxectos asesorados.
3.2. Será preceptiva a elaboración dun plan de traballo normalizado, por parte dos que presten o servizo, co seguinte contido mínimo:
O número de horas dedicadas ao acompañamento do proxecto, que non será inferior a 200 horas anuais, das cales se deberán reservar o número suficiente que permita o mantemento dunha reunión de seguimento quincenal, así como 100 horas para a realización de sesións específicas con todos os socios cooperativistas para o tratamento e a análise das seguintes áreas:
-Formación cooperativa e habilidades sociais (20 horas).
-Económico-financeira (20 horas).
-Comercial-mercado (20 horas).
-Organizativa (40 horas).
Cada reunión ou actuación subvencionable deberá documentarse cos modelos normalizados facilitados pola Consellería de Traballo, que conterán, como mínimo, a súa duración e lugar de realización, a relación de asistentes cos seus datos de identificación e sinaturas de conformidade, así como con copias dos documentos elaborados nas distintas fases.
3.3. O asesoramento e acompañamento subvencionable unicamente poderá ser prestado por persoas físicas ou xurídicas que conten con persoal, propio ou concertado, con coñecementos e formación especifica nas áreas que se indican:
-Cooperativismo: considerarase acreditado este requisito pola participación en actividades formativas, nas cales a carga lectiva específica sobre cooperativismo teña unha duración mínima de 60 horas.
-Xestión empresarial: considerarase acreditado este requisito polos licenciados en administración e dirección de empresas, diplomados en ciencias empresariais ou diplomados en relacións laborais.
-Asesoría xurídica: considerarase acreditado este requisito polos licenciados en dereito.
-Xestión societaria: considerarase acreditado este requisito pola participación en actividades formativas en materia de psicoloxía organizacional, habilidades sociais, traballo en equipo e solución de conflitos, xunto cunha experiencia mínima de tres anos de asesoramento nesta área.
3.4. A contía da subvención ascenderá a 30 euros por hora de información, formación ou asesoramento por cada proxecto. O número mínimo de persoas asesoradas por proxecto será de tres. Establécense os seguintes límites máximos para a subvención, en función das persoas físicas promotoras directamente asesoradas:
-Tres (3) persoas promotoras: ata 200 horas.
-Entre 3 e 5 persoas promotoras: ata 250 horas.
-Entre 5 e 10 persoas promotoras: ata 300 horas.
-Entre 10 e 15 persoas promotoras: ata 350 horas.
-Entre 15 e 25 persoas promotoras: ata 400 horas.
-Entre 25 e 50 persoas promotoras: ata 450 horas.
-Máis de cincuenta persoas promotoras: ata 500 horas.
Para estes efectos entenderase por persoas directamente asesoradas aquelas que participen na totalidade das sesións específicas previstas no punto 3.2. O número total de horas xustificadas en concepto de preparación das actividades onde participen presencialmente os promotores non poderá superar o 50% do total.
Se os/as promotoras desisten do proxecto antes de finalizar o acompañamento previsto, resultarán subvencionables as actuacións realizadas ata ese momento, cos límites anteriormente indicados. A xustificación desta subvención realizarase mediante achega da documentación establecida no artigo 8.3º da orde de convocatoria.
4. Asistencia técnica e gastos de constitución.
Poderán ser obxecto de subvención ata o 75% dos gastos ocasionados con motivo da posta en marcha dos proxectos que se indican a continuación, ata un máximo de 2.000 euros:
-Asistencias técnicas consistentes na elaboración de estudos de viabilidade, de organización, de comercialización, auditorías e outros informes económicos
-Asesoramento para a elaboración dos estatutos sociais e regulamentos de réxime interno.
-Formalización e inscrición da escritura pública e demais trámites derivados do proceso de constitución da cooperativa.
A asistencia técnica e o asesoramento deberán ser prestados por persoas físicas ou xurídicas que acrediten a súa solvencia profesional por medio de titulación académica oficial suficiente para a prestación do servizo. No caso de persoas xurídicas, o/a posuidor/a da titulación deberá acreditar o seu vínculo coa entidade.
5. Axuda excepcional para o lanzamento de actividade.
Poderáselles concederse unha axuda excepcional para o lanzamento de actividade a cooperativas de traballo asociado ou que asocien traballadores/as. O importe desta axuda, que se concederá por unha soa vez a entidades de nova creación, consistirá nunha subvención de ata o 50% dos gastos necesarios para o inicio da actividade, cun máximo de ata 3.000 euros por cada socia ou socio traballador/a que, no momento da súa alta na Seguridade Social, fose desempregado/a con inscrición como demandante de emprego no Servizo Público de Emprego.
Entenderase por entidade de nova creación aquela que inicie a súa actividade con posterioridade ao 15 de setembro de 2007, considerando como data de inicio a de alta no imposto de actividades económicas ou, de ser o caso, a de alta no censo de obrigados/as tributarios/as do Ministerio de Economía e Facenda. Serán subvencionables, a través desta axuda, os gastos pola compra de mercadorías, materias primas e outros aprovisionamentos, arrendamento do local e maquinaria, publicidade, subministracións, sempre que se realicen no primeiro ano desde o inicio da actividade.
6. Concertación de financiamento a través de entidades de garantía recíproca.
Poderán ser obxecto de subvención ata o 75 % dos custos derivados da concertación de instrumentos financeiros a través de entidades de garantía recíproca e a súa formalización, ata un máximo de 6.000 euros por proxecto.
Base cuarta.-Programa IV: fomento do acceso á condición de socio/a traballador/a.
1. Finalidade.
Este programa ten como obxectivo o fomento do acceso á condición de socios e socias traballadores/as de cooperativas, como xeito de promocionar o cooperativismo facilitando a participación e plena integración na empresa, mediante a concesión de axudas económicas destinadas a financiar, parcialmente, a achega ao capital social que se debe desembolsar para a incorporación como socio/a.
2. Beneficiarios/as.
Persoas desempregadas inscritas como demandantes de emprego no Servizo Público de Emprego, que accedan á condición de socio/a dunha cooperativa de traballo asociado, e as persoas asalariadas das sociedades cooperativas que accedan á condición de socio/a traballador/a. En ambos os casos, cando a incorporación se produza no período comprendido entre o 16 de setembro de 2007 e o 15 de setembro de 2008 e sempre que non tivesen percibido axuda para incorporación como socio/a traballador/a nos catro anos inmediatamente anteriores.
Será necesario acreditar o cumprimento das previsións da Lei 5/1998, do 18 de decembro, de cooperativas de Galicia, respecto aos topes máximos de traballadores/as por conta allea, así como establecer un plan específico que recolla medidas que aseguren a progresiva incorporación dos/as asalariados/as á condición de socios/as, se é o caso.
3. Contía das axudas.
A contía das axudas poderá ascender ata 4.000 euros, sen que en ningún caso poida ser superior á contía que corresponda subscribir en concepto de achega de capital social e cota de ingreso, pola incorporación como socio ou socia traballador/a. A contía máxima da axuda, no momento do seu pagamento, non poderá ser superior aos importes efectivamente desembolsados en concepto de achega ao capital social e cota de ingreso.
O importe das axudas será recoñecido como achegas obrigatorias desembolsadas do/a novo/a socio/a ao capital social e non poderá ser obxecto de reembolso nin transmisión por actos inter vivos, durante un período mínimo de cinco anos. Non obstante, o socio ou socia que cause baixa obrigatoria poderá transmitir a súa achega a favor da persoa que se incorpore para substituílo/a nas mesmas condicións e ata o final do referido período, como mínimo. Igualmente poderá ser recoñecido como cota de ingreso, incorporándose ao fondo de reserva obrigatorio da entidade.
Base quinta.-Programa V: actividades de promoción do cooperativismo e adaptación ás tecnoloxías da información e as comunicacións.
1. Finalidade.
Este programa ten como finalidade apoiar o desenvolvemento de actividades para o fomento do cooperativismo e a incorporación das cooperativas ás tecnoloxías da información e as comunicacións, subvencionando parcialmente os gastos necesarios para a súa realización e para o desenvolvemento dos procesos de adaptación necesarios.
2. Beneficiarias.
Poderán ser beneficiarias destas axudas as sociedades cooperativas, legalmente constituídas e inscritas nos rexistros de cooperativas dependentes da Xunta de Galicia, que realicen as devanditas actividades desde o 1 de xaneiro ata o 30 de novembro do ano 2008.
3. Modalidades e contía das axudas.
3.1. Na modalidade de fomento do cooperativismo, poderán considerarse actividades subvencionables:
-Organización de cursos, xornadas, conferencias e simposios.
-Elaboración, publicación e difusión de estudos, informes, traballos de investigación, manuais e folletos divulgativos.
-Elaboración de proxectos de intercooperación e integración.
-Presenza da cooperativa en feiras, mostras e congresos.
-Participación dos socios/as e traballadores/as en cursos de formación para a mellora da dirección e xestión cooperativa.
-Realización de actuacións de divulgación e promoción do emprendemento baixo a fórmula cooperativa.
-Calquera outra acción promocional que fomente o cooperativismo.
A contía das axudas previstas nesta modalidade non poderá superar o 75% dos gastos necesarios para a súa realización, ata un máximo de 30.000 euros por beneficiario/a. Establécense, así mesmo, os seguintes límites subvencionables para as actividades que se indican a continuación:
-Actividades divulgativas ou formativas de duración inferior a 10 horas: ata 2.000 euros.
-Actividades divulgativas ou formativas de duración superior a 10 horas: ata 3.000 euros.
-Presenza en feiras e mostras: ata 5.000 euros.
3.2. Na modalidade de adaptación ás tecnoloxías da información e as comunicacións, poderán ser obxecto de subvención os programas que recollan algunha das seguintes actuacións:
-Elaboración da páxina web da entidade cooperativa e a súa incorporación a redes informáticas, ata un máximo de 3.000 euros.
-Implantación de sistemas telemáticos para a xestión empresarial e societaria, así como para comercio electrónico, ata un máximo de 10.000 euros.
En todo caso, a contía das axudas previstas nesta modalidade non poderá superar o 75% dos gastos necesarios para a súa realización, ata un máximo de 10.000 euros por beneficiario/a.
4. Criterios de avaliación.
A concesión e contía das axudas, que se realizará en réxime de concorrencia competitiva, estarán en función dos seguintes criterios:
1. Pola adecuación aos obxectivos e liñas de actuación do Plan estratéxico para o cooperativismo, ata un máximo de 30 puntos. No caso da modalidade 3.2, esta puntuación outorgarase en función do carácter integral do proxecto presentado que fomente a inmersión da cooperativa nas tecnoloxías da información e as comunicacións.
2. Por propostas innovadoras ou que pola súa singularidade acheguen novos enfoques e perspectivas ao cooperativismo ou á súa promoción, ata un máximo de 25 puntos. No caso da modalidade 3.2, esta puntuación outorgarase polo establecemento de canles áxiles e estables de comunicación interna cos socios e socias da cooperativa.
3. Pola solvencia da entidade solicitante para levar a cabo a actividade, acreditada mediante memoria específica, e o cumprimento dos compromisos derivados de actividades subvencionadas anteriormente, de ser o caso, ata un máximo de 20 puntos.
4. Pola adecuación dos medios previstos e viabilidade do proxecto presentado, ata un máximo de 15 puntos.
5. Polo emprego da lingua galega na realización das actividades para as cales solicita a axuda, ata un máximo de 15 puntos.
Base VI.-Programa VI: apoio ás cooperativas que prestan servizos sociais e de integración social.
1. Finalidade.
Este programa ten como finalidade promover a prestación de servizos de natureza social baixo a fórmula cooperativa en Galicia, mediante a concesión de axudas económicas que faciliten o desenvolvemento e mellora dos proxectos empresariais novos ou en curso.
2. Beneficiarias.
Poderán ser beneficiarias das axudas previstas neste programa as cooperativas de servizos sociais e de integración social, debidamente inscritas no Rexistro de Cooperativas de Galicia, que realicen as actividades obxecto deste programa durante o ano 2008. Tamén poderán ser beneficiarias aquelas cooperativas de calquera clase que realicen as súas actividades no eido dos servizos sociais, así como as cooperativas de segundo grao e outras formas de colaboración económica que se poidan establecer entre cooperativas.
3. Modalidades e contía das axudas.
Poderán ser obxecto de subvención ata o 75% dos gastos ocasionados con motivo de:
a) Incorporación como socios/as ou contratación de traballadores/as sociais, psicólogos/as e outros/as profesionais de especial cualificación que resulten necesarios para a viabilidade da empresa e unha adecuada prestación do servizo. A subvención calcularase sobre o importe total da contratación ou incorporación computada para un período máximo dun ano, debendo respectar o disposto para a contratación de asalariados/as pola lexislación vixente de cooperativas, de ser o caso, e non poderá superar a contía de 18.000 euros por cooperativa. A xustificación desta subvención realizarase mediante achega da documentación establecida no artigo 8º.3 da orde de convocatoria.
b) Adquisición dos medios materiais que resulten necesarios para a prestación do servizo e redunden directamente na mellora da súa calidade, ata un máximo de 30.000 euros por cooperativa.
c) Organización de programas innovadores e de prestacións e servizos adicionais de proximidade, que complementen e melloren o servizo prestado pola cooperativa aos usuarios, así como a implantación de procesos e sistemas de xestión da calidade e a realización de actividades formativas dirixidas aos/ás socios/as e traballadores/as nas áreas directamente relacionadas coa prestación dos seus servizos profesionais e coa xestión empresarial cooperativa, ata un máximo de 10.000 euros por cooperativa.
4. Requisitos para a incorporación de profesionais e para a prestación de servizos:
Debe garantirse a cualificación e solvencia profesional, tanto do persoal incorporado como dos servizos prestados, de ser o caso, acreditando os seguintes requisitos:
-Titulación académica oficial suficiente para a prestación do servizo.
-No caso de contratación de servizos externos, a persoa ou entidade contratada deberá exercer a actividade con carácter principal, e indicar os principais servizos realizados nos últimos tres anos. De se tratar de persoas xurídicas, o posuidor da titulación deberá acreditar o seu vínculo coa entidade.
5. Contía máxima:
Con carácter xeral a contía máxima subvencionable neste programa non poderá superar os 40.000 euros por cooperativa. Se a beneficiaria é unha cooperativa de segundo grao ou algunha outra forma de colaboración económica, esta contía poderá ascender a un máximo de 100.000 euros.
Ver referencia pdf "10300D009P036.PDF"